KIRJALLINEN KYSYMYS P-2818/00

esittäjä(t): Marco Cappato (TDI) neuvostolle

(1. syyskuuta 2000)

Aihe: Neuvoston vuosittainen ihmisoikeusraportti: Euroopan parlamentin vaatimusten mukaiset neuvoston jatkotoimet

Euroopan parlamentti totesi Euroopan unionin vuosikertomusta ihmisoikeuksien toteutumisesta (19981999) koskevan mietintönsä 10 kohdassa pahoittelevansa sen vaatimatonta sisältöä, jossa tyydytään pelkkään asioiden toteamiseen ja vetosi 11 kohdassa sen puolesta, että neuvoston seuraavassa raportissa pyrittäisiin analysoimaan maittain ja yksityiskohtaisesti Euroopan unionin ihmisoikeustilanteen kehitystä ja laatimaan jatkossa ehdotuksia valvontajärjestelmistä ja strategioista ihmisoikeuksien toteutumisen tehostamiseksi Euroopan unionista tehdyn sopimuksen 6 ja 7 artiklan mukaisesti. Parlamentti katsoi lisäksi, että neuvoston vuosittaisen ihmisoikeusraportin roolia olisi tarkennettava ja siinä pitäisi esittää eurooppalainen analyysi ihmisoikeuksien kehityksestä, mukaan lukien kansallisten vähemmistöjen oikeuksien kehitys eri jäsenvaltioissa ja määrittää strategiat, joilla voidaan edistää johdonmukaisesti kansallista ja eurooppalaista ihmisoikeuspolitiikkaa.

Aikooko neuvosto vastata Euroopan parlamentin vaatimuksiin ja jos aikoo, millä tavoin? Eikö neuvosto katso, että olisi tarpeen ottaa käyttöön toimielinten välinen menettely, jotta kaikki toimielimet voisivat osallistua yhden ainoan vuosittaisen ihmisoikeuksien ja perusvapauksien toteutumista EU:ssa koskevan raportin laatimiseen?

Vastus

(10. marraskuuta 2000)

1. Neuvosto aikoo lokakuussa hyväksyä toisen ihmisoikeusraporttinsa (19992000). Tämän jälkeen raportti esitellään Euroopan parlamentille, kuten tehtiin myös ensimmäisen raportin yhteydessä.

2. Toisen raportin laatimisessa neuvosto on ottanut huomioon parlamentin ja muiden, ihmisoikeuskysymyksiä käsittelevien tahojen mielipiteet. Raportissa keskitytään pääasiassa Euroopan unionin ulkoiseen toimintaan ja sen kansainväliseen asemaan, mutta siinä käsitellään kuitenkin laajalti Euroopan unionin ihmisoikeustilannetta, kuten toivottiin Brysselissä 30. marraskuuta 1. joulukuuta 1999 kokoontuneessa Euroopan unionin ensimmäisessä ihmisoikeusfoorumissa, johon myös Euroopan parlamentti osallistui aktiivisesti. Foorumin tarkoituksena on edistää toimia, joihin jäsenvaltiot ovat ryhtyneet tietyillä ensisijaisilla aloilla (rasismi, turvallisuus ja oikeus, sosiaalinen syrjäytyminen, lapsen oikeudet ja naisten oikeudet). Raportin liitteissä on lisäksi luettelo selvityksistä, jotka jäsenvaltiot ovat toimittaneet vakiintuneille ihmisoikeusjärjestöille, sekä jäsenvaltioiden ihmisoikeuselinten edustajien käynneistä eri kohteisiin.

3. Neuvoston puheenjohtajavaltio aikoo järjestää Pariisissa 12. ja 13. joulukuuta 2000 toisen ihmisoikeuksia käsittelevän keskustelufoorumin, jossa voidaan vaihtaa näkemyksiä raportista ja muista yhteisistä asioista. Foorumiin kutsutaan valtuuskunta myös Euroopan parlamentista.

4. Neuvosto kiinnittää erittäin suurta huomiota Euroopan parlamentin kanssa ihmisoikeuksista käytävään vuoropuheluun, mutta se ei tässä vaiheessa kuitenkaan harkitse mahdollista toimielinten välistä menettelyä yhteisen vuosittaisen ihmisoikeusraportin laatimiseksi.